钦定古今图书集成/历象汇编/岁功典/第058卷 > 乐清秋赋 明杨慎
## 钦定古今图书集成/历象汇编/岁功典/第058卷 > 乐清秋赋 明杨慎

皇天平则成四时兮，窃独乐此清秋。无宋玉之悲怀
兮，匪江淹之《离愁》。澹吾虑以抚景兮，遁炎威于金𩏶。
祛赫曦之焰焰兮，追凉飑之飕飕。屏羽扇而箧藏兮御纨素之轻柔。听琅玕之朝坠兮，玩金波之夕流。桂
连蜷于山阿兮，兰猗靡于岩陬。既葳蕤其可怀兮，又
芬蒕以绸缪。嘉华黍与膏稷兮，获万宝于西畴。虽四
壁之徒立兮，欣人足而我优。謇不乐而胡为兮，攒百
虑以挐忧。命一觞而孤斟兮，奚吴歈兮秦讴？慕漆园
之斥鷃兮，畅逍遥以优游。赋“印段之《蟋蟀》兮，庶蹶蹶
而休休。”